SK Úradný vestník Európskej únie C 288/5

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 288/04)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÉ INFORMÁCIE

NARIADENIE RADY (EHS) č. 2081/92

„AZEITONAS DE CONSERVA DE ELVAS E CAMPO MAIOR“

č. ES: PT/00216/10.12.2001

CHOP ( X ) CHZO ( )

Tento oznam je informatívnym zhrnutím. Úplné informácie môžu záujemcovia a najmä výrobcovia produktov chránených značkami CHOP alebo CHZO získať v integrovanej verzii výrobnej špecifikácie u národných útvarov a združení alebo útvarov Európskej komisie (1).

1. Príslušný orgán v členskom štáte:

Názov: Instituto de Desenvolvimento Rural e Hidráulica Adresa: Av. Afonso Costa, 3. PT-1949-002 Lisboa Tel: (351) 21 844 22 00 Fax: (351) 21 844 22 02 Email: idrha@idrha.min-agricultura.pt

2. Žiadateľ:

2.1 Názov: AGRODELTA Indústrias Alimentares L.da (Žiadosť o registráciu podáva právnická osoba a nie združenie výrobcov, v súlade s článkom 1 nariadenia (EHS) č. 2037/93).

2.2 Adresa:

Zona Industrial, PT-7370 Campo Maior Tel. (351) 268 68 01 40 Fax: (351) 268 68 01 41 Email: agrodelta@delta-cafes.pt

2.3 Členstvo: výrobcovia/spracovatelia ( X ) iné ( )

3. Druh výrobku:

Trieda 1.6 – Ovocie, zeleninové a obilninové výrobky v surovom stave alebo spracované.

4. Opis špecifikácie a požiadaviek:

(súhrn požiadaviek článku 4 ods. 2)

4.1 Názov: „Azeitonas de Conserva de Elvas e Campo Maior“

4.2 Opis:: Produkt je spracovaný z plodov odrôd Azeiteira, Carrasquenha, Redondil a Conserva druhu Olea europea sativa Hoffg Link vo vhodnom období zrenia nasledujúcimi technologickými postupmi:

prisladené zelené olivy naložené v náleve,

neupravované zelené olivy drvené a naložené v náleve,

neupravované miešané olivy kúskované a naložené v náleve.

Plody sú zdravé, bez poškodenia, neolúpané, s jemnou šupkou a jednotným leskom. Majú veľkú vnútornú časť oplodia a najväčší priemer v strednej časti (pri odrode Conserva môže byť priemer najväčší v spodnej časti). Zelené olivy majú farbu jasnozelenú až žltozelenú a miešané olivy jasnozelenú, tmavozelenú, zelenú s červeným nádychom až čiernu. Najnižšie prípustné hodnoty sú:

zelené olivy naložené v náleve, celé – 280 až 320 plodov/kg,

zelené olivy naložené v náleve, plnené (paprikovou hmotou) alebo vykôstkované – 340 až 360 plodov/kg,

zelené olivy naložené v náleve, drvené – 240 až 260 plodov/kg,

miešané olivy naložené v náleve, kúskované, aromatizované oreganom a/alebo tymianom – 300 až 320 plodov/kg.

V momente zberu je pomer dužina/kôstka viac ako 5, vykôstkovanie je jednoduché. Vďaka pôdnym a klimatickým podmienkam, špecifickým vlastnostiam odrôd a znalostiam regionálneho obyvateľstva majú olivy „Azeitonas de Conserva de Elvas e Campo Grande“ nasledujúce chemické vlastnosti: pH najviac 4; voľná kyslosť vo forme kyseliny mliečnej viac ako 0,6 g/100 ml; chlorid sodný – 6,5 až 7,5/100 ml nálevu; kombinovaná kyslosť menej ako 0,140 N; pomer voľná kyslosť/prchavá kyslosť viac ako 1 jednotka. Ich organoleptické vlastnosti sú klasifikované ako typické, vyššej alebo dobrej kvality podľa bežných hodnotiacich parametrov (vonkajší a vnútorný vzhľad, vôňa a chuť).

4.3 Zemepisná oblasť:: Vzhľadom na pôdno-klimatické podmienky potrebné na rast a spracovanie olív, znalosti obyvateľstva a stále a tradičné mieste metódy je zemepisná oblasť produkcie, spracovania a balenia olív vymedzená na okresy Elvas a Campo Maior. Balenie sa musí uskutočňovať v tejto zemepisnej oblasti, aby sa zaručila možnosť sledovať pôvod, kontrola výrobku a jeho označenia a aby ostali zachované kvalitatívne vlastnosti výrobku, ktoré možno ľahko zameniť s olivami iných odrôd.

4.4 Dôkaz o pôvode:: V uvedených okresoch má pestovanie olivy vhodnej na konzervovanie dlhú históriu. Už v roku 1900 sa tu zberali spomínané odrody. Výroba má na regionálnej úrovni veľký hospodársky význam. Olivy „Azeitonas de Conserva de Elvas e Campo Maior“ sa vyvážajú do celej krajiny aj do zahraničia a tešia sa výbornej povesti. Tvoria prísadu mnohých tradičných portugalských receptov, ak by sme chceli byť konkrétni, tak hlavne ako „predjedlo“ významných jedál. Po predbežnom posudku kontrolného orgánu združenie registruje olivové háje do katastra a získava oprávnenie. Celý výrobný proces je podriadený prísnemu systému kontroly, ktorý umožňuje dôsledne sledovať pôvod výrobku. Správa olivových hájov, obdobie zberu, trvanie prepravy olív a rôzne technologické postupy sa sledujú, kontrolujú a dokumentujú. Certifikačná známka na každom balení je očíslovaná, vďaka čomu je možné kontrolovať pôvod v ktoromkoľvek momente v priebehu výrobného reťazca pomocou príslušného čísla série.

4.5 Výrobná metóda:: Olivy sa v zemepisnej oblasti získavajú v olivových hájoch s tradičnými (10x9 m alebo 10x8 m) alebo hustejšími (7x7 m alebo 7x6 m) odstupmi stromov. V starých olivových hájoch sú techniky zavlažovania jednoduchšie (povrchové zavlažovanie), v nových hájoch sú tieto techniky sofistikovanejšie (kvapkové zavlažovanie). Všetky pestovateľské aktivity sa vykonávajú ohľaduplne voči životnému prostrediu a sú dôkazom znalosti postupov. Zber je ručný alebo „česaním“ tak, aby sa nepoškodili plody. Zelené olivy sa zbierajú v momente, keď sú plody úplne dorastené a začínajú dozrievať, keď má plod pevnú štruktúru. Keď sa oliva priečne prekrojí a jemne skrúti medzi prstami, kôstka sa ľahko uvoľní.

Na výrobu drvených zelených olív sa používajú zelené olivy odrody Carrasquenha, výrazne zelené a správnej veľkosti. Na výrobu miešaných olív sa plody zbierajú predtým, ako úplne dozrejú, sfarbenie má ružové, gaštanové, zelenkavé tóny alebo čierne pruhy.

Olivy sa klasifikujú podľa kvality a poškodené plody alebo plody v inom než požadovanom období zrenia sa vyraďujú.

Či už sa používajú tradičné alebo priemyselnejšie procesy, olivy sa spracúvajú miernymi postupmi, ako sú nálevy alebo riedené roztoky hydroxidu sodného a kyseliny mliečnej, takže môže nastať kvasenie prostredníctvom mliečnej flóry a špecifických kvasiniek.

Ak je to potrebné, olivy sa prichutia regionálnymi aromatickými bylinkami (listy citrónovníka alebo pomarančovníka, cesnak, bobkový list, oregano a tymian) a niekedy sa vykôstkujú a naplnia červenou paprikou.

Olivy sa drvia manuálne alebo mechanicky, nie však priveľmi, aby nedošlo k zničeniu dužiny alebo k rozbitiu kôstky.

Po ukončení procesu výroby sa olivy na konzervovanie balia do balenia z neškodného, nepriepustného a vzhľadom na výrobok chemicky neaktívneho materiálu a zalejú sa príslušným roztokom, aby nedošlo k oxidácii alebo zakaleniu.

4.6 Súvislosti:: Región, v ktorom prebieha výroba, má mierne podnebie so zimnými teplotami, ktoré klesajú dosť nízko na to, aby umožnili vegetatívny odpočinok a zaručili budúcu úrodu, neklesajú však až na kritickú hranicu, pri ktorej by hrozilo vážne poškodenie pestovanej kultúry.

Hĺbka a úrodnosť miestnych pôd spolu s priemernými zrážkami a miernymi teplotami umožňujú dobré zrenie plodov, ktoré získavajú výborné vlastnosti na výrobu olív v požadovanej kvalite.

Odrody olív na konzervovanie sú dokonale prispôsobené regiónu a rodia olivy s nízkym obsahom olivového oleja a správnym tvarom.

Teplota okolia je jedným zo základných faktorov pre správne kvasenie v procese spracovania konzervovaných olív.

Priemerné teploty na začiatku sezóny sú 22 °C. Tieto prírodné podmienky určujú a proces urýchľujú a umožňujú dosiahnuť optimálne chemické vlastnosti fermentačných nálevov v značnom predstihu.

Ďalší dôležitý faktor tvorí prírodný výskyt aromatických bylín potrebných na dochutenie olív v konzerve.

Organoleptické vlastnosti výrobku teda priamo súvisia so zemepisnou oblasťou výroby, štruktúrou olivového hája, pôdou a klimatickými podmienkami.

Tieto olivy majú takú dlhú tradíciu, že o nezvyčajnej starostlivosti, s ktorou sa miestni obyvatelia vždy starali o svoje olivové háje a prípravu konzervovaných olív, existuje nespočetne veľa knižných odkazov, z ktorých niektoré sú staršie ako sto rokov.

Pestovateľská kultúra a spracovateľské techniky sú také dôležité, že na ich základe vznikli poľnohospodárske a priemyselné nástroje, ako aj typické oblečenie, piesne či regionálna kuchyňa.

4.7 Kontrolný orgán::

Názov: AGRICERT Certificação de Produtos Alimentares, L.da Adresa: R. Dr. António Pires Antunes, 4 r/c Esq. Sala C PT-7350 Elvas Tel: (351) 268 76 95 64/5 Fax: (351) 266 76 95 66 E-mail: agricert@clix.pt

4.8 Označovanie etiketami:: Na etikete musí byť uvedené: Azeitonas de Conserva de Elvas e Campo Maior – CHOP a logo Európskej únie. Ďalej obsahuje certifikačnú známku, ktorá musí obsahovať názov výrobku a predmetný spôsob jeho označenia, názov kontrolného orgánu a číslo série (číselný alebo alfanumerický kód, ktorý umožňuje sledovať pôvod výrobku).

4.9 Vnútroštátne požiadavky: —

(1) Európska komisia – Generálne riaditeľstvo pre poľnohospodárstvo – odbor politiky kvality poľnohospodárskych výrobkov – B-1049 Brusel